Uredba Komisije (ES) št. 623/98

z dne 19. marca 1998

o spremembi Uredbe (ES) št. 577/97 o določitvi nekaterih podrobnih predpisov za uporabo Uredbe Sveta (ES) št. 2991/94, o določitvi standardov za mazave maščobe, in Uredbe Sveta (EGS) št. 1898/87 o zaščiti poimenovanj, uporabljenih pri trženju mleka in mlečnih proizvodov

KOMISIJA EVROPSKIH SKUPNOSTI JE,

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (EGS) št. 1898/87 z dne 2. julija 1987 o zaščiti poimenovanj, uporabljenih pri trženju mleka in mlečnih proizvodov [1], kakor je bila nazadnje spremenjena z Aktom o pristopu Avstrije, Finske in Švedske, in zlasti člena 4(2) Uredbe,

ker člen 3 Uredbe Komisije (ES) št. 577/97 z dne 1. aprila 1997, o določitvi nekaterih podrobnih predpisov za uporabo Uredbe Sveta (ES) št. 2991/94, o določitvi standardov za mazave maščobe, in Uredbe Sveta (EGS) št. 1898/87 o zaščiti poimenovanj, uporabljenih pri trženju mleka in mlečnih proizvodov [2], kakor je bila nazadnje spremenjena z Uredbo (ES) št. 2181/97 [3], o določitvi predpisov za uporabo oznake "maslo" za sestavljene izdelke, kakor je opredeljeno v členu 2(3) Uredbe (EGS) št. 1898/87; ker ta določa, da je minimalna vsebnost mlečne maščobe sestavljenih proizvodov z oznako "maslo", 75 %;

ker člen 4 Uredbe (ES) št. 577/97 določa postopek, ki ga je treba uporabljati za pridobitev dovoljenja za uporabo oznake "masl"‘ za sestavljeni proizvod, katerega osnovni del je maslo, vendar pa zaradi tehničnih in/ali organoleptičnih razlogov ni mogoče upoštevati 75-odstotne minimalne vsebnosti mlečne maščobe;

ker so izkušnje pokazale, da bi bilo težko uporabljati ta postopek od primera do primera na način, ki bi zagotavljal poštenost in doslednost; ker bi morali za oznako sestavljenih proizvodov, ki vsebujejo maslo, uporabljati preproste predpise, ki jih je lahko razumeti; ker bi morali ti predpisi upoštevati razvoj trga za sestavljene izdelke;

ker je sprejemljiv splošen predpis, ki dovoljuje uporabo oznake "maslo" za sestavljene izdelke, katerih osnovni del je maslo, katerega minimalna vsebnost mlečne maščobe je manj kot 75 %, a vsaj 62 %, če ta oznaka vsebuje izraze, ki bodo zagotovili, da se kupca ne zavaja;

ker tvorijo proizvodi, ki vsebujejo maslo, sladkor in alkoholno pijačo, dobro opredeljeno skupino sestavljenih proizvodov s specifičnimi značilnostmi; ker je potrebna posebna določba za uporabo oznake "maslo" za te proizvode;

ker je treba za zagotovitev, da se cilji Uredbe (EGS) št. 1898/87 v celoti dosegajo, ob upoštevanju širokega razpona vsebnosti mlečne maščobe v sestavljenih proizvodih, ki bodo lahko imeli koristi od uporabe oznake "maslo", določiti za obvezno pri uporabi te oznake, da se vsebnost mlečne maščobe navede na etiketi proizvoda;

ker Odbor za upravljanje mleka in mlečnih proizvodov ni podal svojega mnenja v roku, ki ga je določil njegov predsednik,

SPREJELA NASLEDNJO UREDBO:

Člen 1

Uredba (ES) št. 577/97 se spremeni in dopolni, kakor sledi:

1. Člen 3 se nadomesti z naslednjim besedilom:

"Člen 3

1. Oznaka "maslo" se lahko uporablja za sestavljene izdelke, katerih sestavni del v smislu člena 2(3) Uredbe (EGS) št. 1898/87 je maslo, če končni proizvod vsebuje vsaj 75 % mlečne maščobe in je bil izdelan izključno iz masla v smislu Dela A(1) Priloge k Uredbi (ES) št. 2991/94 in drugih dodanih sestavin, omenjenih v opisu.

2. Oznaka "maslo" se lahko uporablja za sestavljene izdelke, ki vsebujejo manj kot 75 %, a vsaj 62 % maščobe, če so izpolnjene druge zahteve, opredeljene v prvem odstavku, in če oznaka proizvoda vključuje izraz "pripravljeno z maslom".

3. Z odstopanjem od prvega in drugega odstavka se oznaka "maslo" lahko uporabi skupaj z besedo ali besedami za oznako proizvodov, navedenih v Prilogi III, ki vsebujejo vsaj 34 % mlečne maščobe.

4. Pri uporabi oznake "maslo" v smislu prvega, drugega in tretjega odstavka velja zahteva, da mora biti pri etiketiranju in predstavitvi proizvodov navedena vsebnost mlečne maščobe, če druge dodane sestavine vsebujejo maščobo, pa še skupna vsebnost maščobe.

5. Izraz "pripravljeno z maslom" v drugem odstavku in navedbe v četrtem odstavku morajo biti na očitnem mestu, lahko vidne in jasno čitljive."

2. Člen 4 se črta.

3. Priloga k tej Uredbi postane Priloga III.

Člen 2

Ta Uredba začne veljati tretji dan po objavi v Uradnem listu Evropskih skupnosti.

Uporablja se od 1. septembra 1998.

Ta uredba je v celoti zavezujoča in se neposredno uporablja v vseh državah članicah.

V Bruslju, 19. marca 1998

Za Komisijo

Franz Fischler

Član Komisije

[1] UL L 182, 3.7.1987, str. 36.

[2] UL L 87, 2.4.1997, str. 3.

[3] UL L 299, 4.11.1997, str. 1.

--------------------------------------------------

PRILOGA

PRILOGA III

Proizvodi, navedeni v členu 3(3)

Vrsta proizvoda | Sestava proizvoda | Minimalna vsebnost mlečne maščobe |

Alkoholno maslo (maslo, ki vsebuje alkoholne pijače) | Maslo, alkoholna pijača, sladkor | 34 % |

--------------------------------------------------